Sonos Era 100 Pro er tilgængelig fra i dag

Sonos har netop lanceret deres første skræddersyede løsning til professionel lydinstallation, Era 100 Pro. Produktet blev oprindeligt annonceret i efteråret 2024, men er nu officielt tilgængeligt og de første leveringer begynder i dag, meddeler Sonos.

Samtidig opdateres appen med en ny funktion kaldet Zoner. Opdateringen er ikke frigivet i skrivende stund, men skulle indeholde følgende nyheder til både iOS og Android:

Support til Era 100 Pro

Zones til Era 100 Pro og andre udvalgte afspillere

Snooze-funktion på appens alarm

Batteriindikator I procent

Bedre forældrekontrol (kun iOS)

Sonos Era 100 Pro er udviklet med fokus på at lette arbejdet for professionelle installatører. I forhold til den “almindelige” Era 100, er Pro-udgaven blevet udstyret med nye funktioner, der skal optimere opsætning og brug.

Power over Ethernet (PoE+): Ved hjælp af PoE+ kan højttaleren strømforsynes og netværksforbindes med ét enkelt kabel. Det eliminerer behovet for separate stikkontakter og gør installationen mere fleksibel og omkostningseffektiv.

Zoner: En ny softwarefunktion, der gør det nemt at konfigurere og styre flere højttalere i større rum. Funktionen bliver tilgængelig via en opdatering af Sonos-appen, som kan downloades til både iOS og Android.

Ophængsbeslag: Et specialudviklet beslag, der sælges separat, giver mulighed for fleksibel placering med 360° rotation og mulighed for skjult kabelføring. Beslaget er også designet med sikkerhedsforanstaltninger, der opfylder kravene til professionelle installationer.

Selv før den officielle lancering modtog Sonos Era 100 Pro anerkendelse fra branchen. Ved Commercial Integrator Expo Awards blev den kåret som “Best New Audio Product”, og den er finalist ved Inavation Technology Awards 2025.

Era 100 Pro sælges parvis og bliver eksklusivt tilgængelig gennem udvalgte partnere med speciale i professionel lydinstallation.

Sonos Era 100 Pro er tilgængelig fra i dag